Ole Birk Olesen (LA), 2012-11-22:
Grænsehandelen er steget, og det er den bl.a. som følge af, at regeringen har hævet afgifterne på en række grænsehandelsfølsomme varer.
Så grotesk er det
blevet, at Skatteministeriet i sin egen grænsehandelsrapport må indrømme, at afgifterne på tobak og spiritus er blevet så høje, at hvis man sænkede afgifterne, ville man få flere penge i statskassen.
Skatteministeriet skriver det direkte: »Ud fra et rent skatteøkonomisk hensyn er der derfor argumenter for at nedsætte afgifterne på disse varer ...«.
Det står der på side 17 i Skatteministeriets grænsehandelsrapport.
Man kunne såmænd også tage brændstof til biler med.
Her er selvfinansieringsgraden så høj, at det ikke koster staten mange penge at sænke afgiften.
For det her handler jo ikke kun om statskassen, det handler også om samfundets velstand.
Jeg husker i valgkampen, hvordan særlig Socialdemokraterne og SF gik til valg på, at man ville hæve afgifterne – man brugte mest illustrativt afgiften på cigaretter – for til gengæld at få flere penge til at behandle kræft, tror jeg.
De skulle i hvert fald gå til sundhedsvæsenet.
Da så Socialdemokraterne og SF kom i regering og fremlagde afgiftsforhøjelserne i finansloven for 2012, var budskabet fra regeringen, at man sådan set ikke rigtig kunne sige, om der kom flere penge i statskassen som følge af, at man forhøjede afgifterne på cigaretter.
Dermed var man tilbage til en konsensus, som man havde benægtet, mens man endnu var i opposition, men nu var man kommet i regering, og så var man forpligtet på virkeligheden.
I dag kan vi så konstatere, at Skatteministeriet siger, at man har fået forhøjet afgifterne på bl.a. cigaretter så meget, at der faktisk ikke bare er et konstant provenu til statskassen, men at provenuet ligefrem er negativt som følge af forhøjelsen.
Det kan egentlig undre lidt, at Skatteministeriet ved behandlingen af finansloven for 2012, hvor der blev spurgt meget ind til det her, ikke dengang kunne sige, at der ville komme et mindre provenu i statskassen som følge af, at man hævede afgifterne på tobak, men at Skatteministeriet sagde, at det var usikkert, hvad der ville ske.
I dag kan Skatteministeriet nemlig sige, at der kommer et mindre provenu ud af de forhøjede tobaksafgifter.
Hvorfor kunne man ikke sige det i 2011, da man lavede finanslov for 2012?
Var det derfor, at man skjulte det og hævdede, at man ikke kunne sige noget fast om det, når man i dag faktisk godt kan sige noget om det?
Det er en lille skandale, vi her har med at gøre, tror jeg.
Under alle omstændigheder vil Liberal Alliance fremsætte et forslag til vedtagelse, som vi håber Folketinget vil tilslutte sig, og det lyder sådan her: Forslag til vedtagelse
Folketinget noterer, at regeringens egen grænsehandelsrapport nu direkte fortæller, at afgifterne på spiritus og cigaretter er blevet så høje, at statens indtægter fra afgifterne ville være større, hvis disse afgifter blev sænket og danskerne dermed i tilgift fik mere frihed i deres liv til at leve, som de helst vil.
Folketinget pålægger derfor regeringen at igangsætte et arbejde med at sænke afgifterne på grænsehandelsfølsomme varer og som det mest naturlige at begynde med afgifterne på spiritus og cigaretter.«